次韵子瞻謫居三適 旦起理髮
作者：蘇轍
朝代：宋

paragraphs: 道人鷄鳴起，趺坐存九宮。
靈液流下田，伏苓抱長松。
顛毛得餘潤，冉冉欺霜風。
俯就無數櫛，九九爲一通。
洗沐廢已久，徐之勿匆匆。
氣來自涌泉，至此知幾重。
近聞西邊將，袒裼擁馬鬃。
歸來建赤油，不復儕伍同。
笑我守尋尺，求與真源逢。
人生各有安，未肯易三公。